**DIRECȚIA TRANSPORT FEROVIAR**

***Nr. 5024/AV***

 ***Data: 13.03.2025***

**Referat de aprobare**

**al proiectului de ordin privind modificarea Ordinului ministrului transporturilor, construcțiilor şi turismului nr. 2262/2005 privind autorizarea personalului cu responsabilități în siguranța circulației care urmează să desfășoare pe propria răspundere activități specifice transportului feroviar**

În conformitate cu prevederile art. 3, alin. (1) din Anexa la Hotărârea Guvernului nr. 117/2010 pentru aprobarea Regulamentului de investigare a accidentelor şi a incidentelor, de dezvoltare și îmbunătățire a siguranței feroviare pe căile ferate şi pe rețeaua de transport cu metroul din România „operațiunile de transport pe căile ferate și pe rețeaua de transport cu metroul trebuie să se desfășoare în condiții de siguranță feroviară”.

Potrivit art. 3, alin. (2) din același act normativ, „siguranța feroviară este conceptul potrivit căruia operațiunile de transport pe căile ferate şi pe rețeaua de transport cu metroul trebuie să se desfășoare fără pericol pentru persoane, pentru bunurile şi mărfurile încredințate la transport, pentru vehiculele feroviare, pentru infrastructură, precum şi pentru mediul înconjurător”.

În conformitate cu prevederile art. 16, alin. (2), lit. i) din Ordonanța de Urgență a Guvernului nr. 73/2019 privind siguranța feroviară, Autoritatea de Siguranță Feroviară Română - ASFR „monitorizează, promovează şi, dacă este cazul, aplică şi actualizează cadrul de reglementare în domeniul siguranței, inclusiv sistemul de norme naționale”.

Conform prevederilor art. 8 „Norme naţionale în domeniul siguranţei”, alin. (1), lit. c) din Ordonanța de Urgență a Guvernului nr. 73/2019 privind siguranţa feroviară, Ministerul Transporturilor şi Infrastructurii poate adopta sau propune, după caz, noi norme naţionale, inclusiv ca măsură preventivă de urgență, în special după producerea unui accident sau a unui incident.

Având în vedere aceste prevederi, modificarea Ordinului ministrului transporturilor, construcțiilor şi turismului nr. 2262/2005 privind autorizarea personalului cu responsabilități în siguranța circulației care urmează să desfășoare pe propria răspundere activități specifice transportului feroviar, publicat în Monitorul Oficial al României, Partea I, nr. 113 din 07 februarie 2006, cu modificările și completările ulterioare, este necesară în vederea adoptării unor măsuri preventive de urgenţă ca urmare a producerii, la data de 10 februarie 2025, în jurul orelor 17:30, pe raza de activitate a Sucursalei Regionalei de Căi Ferate Bucureşti, a unui incident feroviar încadrat conform Anexei la Hotărârea Guvernului nr. 117/2010, la art. 8, pct. 1. „Grupa A - incidente produse în circulaţia trenurilor”, sub-pct. 1.13. „executarea eronată a parcursurilor de intrare, de ieşire sau de trecere a trenurilor” şi care a constat în executarea parcursului eronat către Ploiești Vest în loc de Ploiești Sud pentru trenul de călători Interregio nr. 1665 operat de SNTFC „CFR Călători” - S.A., după trecerea acestuia prin PM Ramificaţie Ploiești Triaj.

Acest incident nu este singurul de acest gen care a avut loc în ultimii ani pe rețeaua feroviară CFR, fiind înregistrate şi o serie de alte incidente feroviare similare în circulaţia trenurilor, astfel:

* În data de 26 aprilie 2023, în jurul orelor 21:00, pe raza de activitate a Sucursalei Regionalei de Căi Ferate Bucureşti, în staţia CF Videle, pentru trenul de marfă nr. 58208026 aparţinând unui operator feroviar privat care circula în condiţiile din livret prevăzute pentru trenul nr. 61016, a fost efectuat parcurs de trecere în direcţia Ciolpani, în loc de direcţia Rădulești.
* În data de 21 iunie 2024, în jurul orelor 09:10, pe raza de activitate a Sucursalei Regionalei de Căi Ferate Bucureşti, în staţia CF Chitila, trenul de călători Regio nr. 13905 aparţinând operatorului SNTFC „CFR Călători” - S.A, a fost expediat de la linia 4 în direcția Bucureşti Nord spre firul II Chitila - Bucureşti Nord, în loc de firul III Chitila - Bucureşti Nord.

Luând în considerare situațiile descrise anterior, considerăm că se impune luarea unor măsuri preventive de urgență în scopul prevenirii producerii unor astfel de fapte sau similare acestora, fiind necesară astfel asigurarea cadrului legal necesar suspendării/retragerii autorizaţiilor deţinute de personalul feroviar cu responsabilităţi în siguranţa circulaţiei, atunci când sunt săvârşite astfel de fapte, sau unele cu caracter similar.

De asemenea, modificarea Ordinului ministrului transportului, construcțiilor şi turismului nr. 2262/2005, este necesară şi pentru punerea în concordanță a acestui act normativ cu prevederile Ordonanței Guvernului nr. 14/2023 privind reorganizarea unor instituții publice din domeniul feroviar în subordinea Ministerului Transporturilor și Infrastructurii şi ale Hotărârii Guvernului nr. 309/2023 privind organizarea și funcționarea Autorității de Siguranță Feroviară Române - ASFR.

Având în vedere considerentele expuse anterior, a fost întocmit proiectul de ordin pentru modificarea Ordinului ministrului transporturilor, construcțiilor şi turismului nr. 2262/2005 privind autorizarea personalului cu responsabilități în siguranța circulației care urmează să desfășoare pe propria răspundere activități specifice transportului feroviar, cu modificările și completările ulterioare, pe care îl supunem spre aprobare.

**DIRECTOR**

**Mihaela MOCANU**actat: Roxana ȚIGĂU